भागवत कथा भगवान का साक्षात दर्शन कराती है -बाल विदुषी
महिदपुर रोड | भगवान केवल प्रेम के भूखे हैं और परमात्मा के मंदिर जाओ तो मन में प्रेम का सागर लेकर जाओ, भगवान अपने आप प्रसन्न हो जाएंगे। दौलत तथा द्वेष के कारण नहीं, वरन प्रभु भक्ति में पागल होने से हमारा कल्याण होगा। यह बात ग्राम कोयल के शिव मंदिर पर चल रही भागवत कथा के दौरान संत बाल विदुषी रचनेश्वरीदेवी ने कही।
उन्होंने कथा के छठे दिन श्रीकृष्ण-रुक्मिणी के विवाह की कथा का सार बताते हुए कहा कि जीवन जीने के लिए सात सूत्र यहीं से सीखने को मिलते हैं। सुदामा चरित्र का वृत्तांत सुनाते हुए कहा कि दोस्ती की सच्ची सीख इस कथा से प्राप्त होती है। कथा के दौरान श्रीकृष्ण की 16 हजार 108 रानियों के विवाह का अर्थ बताते हुए कहा कि मनुष्य की मनोवृत्तियां भी इतने ही प्रकार की होती है। कथा का समापन सोमवार को होगा। इस दौरान बड़ी संख्या में लोग कथा के समापन अवसर पर शामिल होंगे तथा प्रसादी ग्रहण करेंगे। जानकारी कथा आयोजकों ने दी।
hin_Deva hin_Deva hin_Deva